《谨次君倚舍人寄题惠山翠麓亭韵》
宋代·焦千之

余爱兹山昔屡游，回环气象冷清幽。茂林滃郁叠苍翠，宴坐潇洒风飕飗。

密甃积藓迸泉眼，飞翚比翼参云头。径边谁开青步障，客来共泛紫玉瓯。

每思乘兴可独往，尘缨未濯莫我留。胜处尽至心未厌，健步历览势挟辀。

平生趣向与时背，泉石夙志略已酬。兹山独以泉品贵，乃得嘉名传九州。

譬人其中贵有物，源深混混难穷搜。支公此去久愈爱，自我佳句忘百忧。

忽蒙远寄煮岩壑，而我方欲千里求。愿公早见疑蛇解，急诏当应易剡舟。

作者简介：宋焦陂人，寄居丹徒，字伯强。曾从欧阳修学，称高弟。弃科举学，专意经术。仁宗嘉祐六年举经义赴京，馆太学，试舍人院赐出身。为国子监直讲。英宗治平三年，以殿中丞出知乐清县，莅事精明，创学校以教邑人。后移知无锡，入为大理寺丞。